钦定古今图书集成/明伦汇编/官常典/第244卷 > 江渊
## 钦定古今图书集成/明伦汇编/官常典/第244卷 > 江渊

按《明外史》本传：“渊字世用，江津人。宣德五年进士。改
庶吉士，授编修。正统十二年，以侍讲与杜宁等十人
同入文渊阁肄业。郕王监国，徐有贞倡议南迁，太监
金英叱出之，踉跄过左掖门。渊适入，迎问之，有贞曰：
‘以吾议南迁不合也’。于是渊入极陈固守之策，遂见
知于王，超擢刑部右侍郎。也先薄京师，命渊参都督”
孙镗军事。景泰元年出视紫荆、倒马、白羊诸关隘，督
修雁门关。其秋，遂以本官兼翰林学士入阁预机务。
明年上言：“今春土星入垣，近太白昼见，日食朔旦，皆
纪纲不振，法度纵弛所致。臣乞先黜罢，则如臣冒滥
者，亦必自退。”帝优诏慰留。又明年，京师久雪，渊上言：
“汉刘向曰：‘凡雨，阴也，雪又雨之阴也。仲春少阳用事，
而寒气胁之，《占法》谓人君刑法暴滥之象。陛下恩威
溥洽，未尝不赦过宥罪，窃恐有司奉行无状，冤抑或
有未伸。且向者下明诏，免景泰二年田租之三，今复
移檄追征，则是朝廷自失大信于民，怨气郁结，良由
此也’。”帝乃令法司申冤滥，诘户部违诏。下尚书金濂
于狱，卒免税如诏。东宫既易，加太子少师。四川巡抚
李匡不职，以渊言罢之。母忧，起复。初，侍讲学士倪谦
遭丧，渊荐谦为讲官，谦遂夺哀。至是御史周文言：“渊
引谦正自为今日地既不尽孝，安望尽忠。”帝以事既
处分不问。命自今群臣遭丧，无滥保。山东、河南、江北
饥，命同平江侯陈豫往抚。渊请筑淮安月城以护常
盈仓，“广徐州东城以护广运仓。”井上《军民便宜》数事，
悉议行。时江北洊饥，淮安粮运在涂者，渊悉追还备
赈。漕卒乘机侵耗。事闻，遣御史按实，渊被劾，当削籍。
廷臣以渊守便宜不当罪，帝宥之。阁臣既不相协，而
陈循、王文尤刻私。渊好议论，每为同官所抑，意忽忽
不乐。会于谦以病在告，诏推一人协理部事，渊心欲
得之。循等佯推渊，而密令商辂草奏，示以“石兵、江、工”
四字，渊在旁不知也。比诏下，调工部尚书石璞于兵
部，而以渊代璞。渊大失望。英宗复位，与陈循等俱谪
戍辽东，未几卒。初，黄𤣾之奏《易储》也，或疑渊主之。丘
濬曰：“此易辨也，广西纸与京师纸异。”索奏视之，果广
西纸，其诬乃白。成化初，复官。